
Uznesenie 17P/169/2024 Okresný súd Lučenec vo veci starostlivosti o maloleté dieťa: A. B., narodená XX.XX.XXXX, toho času umiestnená: Centrum pre deti a rodiny Margarétka, OZ „Za dôstojný život“, C. XX, D., dieťa zastúpené kolíznym opatrovníkom: Úrad práce, sociálnych vecí a rodiny Lučenec, dieťa rodičov: matka E. B., narodená XX.XX.XXXX, bytom F. XXX/X B., D., štátna občianka Slovenskej republiky a otec G. B., narodený XX.XX.XXXX, bytom F. XXX/X B., D., štátny občan Slovenskej republiky, v konaní o návrhu Úradu práce, sociálnych vecí a rodiny Lučenec na nariadenie neodkladného opatrenia, takto rozhodol: 17P/169/2024 Súd n a r i a ď u j e neodkladné opatrenie v tomto znení: Maloletá A. B., narodená XX.XX.XXXX s a p o n e c h á v a v starostlivosti Centra pre deti a rodiny Margarétka, OZ „Za dôstojný život“, Vajanského 71, Lučenec do právoplatného skončenia konania vo veci sp. zn. 17P/169/2024. odôvodnenie: 1.Úrad práce, sociálnych vecí a rodiny Lučenec návrhom doručeným tunajšiemu súdu 03.09.2024 žiadal, aby súd neodkladným opatrením ponechal maloletú v Centre pre deti a rodiny Margarétka, OZ „Za dôstojný život“, Vajanského 71, Lučenec do právoplatného skončenia konania vo veci samej, t. j. do nariadenia ústavnej starostlivosti. Ako dôvod uviedol, že rozsudkom Okresného súdu Lučenec č. k. 11P/1/2011 z 28.01.2011, právoplatným 22.02.2011 nad maloletými deťmi F. B., narodenou XX.XX.XXXX, E. B., narodenou XX.XX.XXXX, H. B., narodeným XX.XX.XXXX a I. B., narodeným XX.XX.XXXX bola nariadená ústavná starostlivosť, ktorá sa vykonáva v Centre pre deti a rodiny, Rimavská Sobota (súrodenci maloletej zo strany matky). Otec G. B. má z predchádzajúceho vzťahu šesť maloletých detí, ktoré boli po rozvode na základe rozhodnutia súdu č. k. 12C/29/2011 zo dňa 28.04.2011 zverené do starostlivosti matky J. B., narodenej XX.XX.XXXX. Rodičia okrem maloletej A. majú ešte spoločné maloleté deti G. B., narodeného XX.XX.XXXX a G. B., narodenú XX.XX.XXXX, ktoré sú zverené do náhradnej rodinnej starostlivosti formou pestúnskej starostlivosti a maloletú K. B., narodenú XX.XX.XXXX, ktorá žije s rodičmi v spoločnej domácnosti na adrese F. XXX/X B., D.. Úradu bolo 27.12.2023 oznámené, že matka E. B. 21.12.2023 porodila v domácom prostredí. Dieťa bolo s matkou privezené RZP na gynekologicko-pôrodnické oddelenie VšNsP n.o., Lučenec približne 2 hodiny po narodení, pri príjme dieťa bolo výrazne podchladené (33,5° C). Matka bola pri príjme pod vplyvom alkoholu, pila víno, nevedela udať presné množstvo. Po pôrode matka svojvoľne opustila gynekologickopôrodnické oddelenie bez upovedomenia personálu, o stav dieťaťa sa nezaujímala. Vzhľadom na partus extramuros t. j. narodenie dieťaťa mimo nemocnice, hypotrofiu novorodenca, t. j. dieťa s nižšou
hmotnosťou vzhľadom na gestačný vek a ťažké podchladenie bolo dieťa 21.12.2023 preložené na oddelenie Detská-JIS za účelom termomanažmentu, infúznej terapie, dosledovania zdravotného stavu, váhových prírastkov a ďalšej starostlivosti o novorodenca. Úrad 27.12.2023 požiadal o súčinnosť terénnych sociálnych pracovníkov obce Lovinobaňa, ktorí úradu uviedli, že boli v domácnosti matky E. B. 27.12.2023 a 28.12.2023. Ďalej uviedli, že maloletá K. bola v čase ich návštevy hygienicky zanedbaná a v hlave mala vši. Matka za pomoci sociálnych pracovníkov obce maloletú A. B. prihlásila a vybavila aj rodný list. Matka v tom čase nejavila známky požitia alkoholických nápojov. Terénna sociálna pracovníčka K. B. uviedla, že majú informácie od obyvateľov obce bývajúcich v blízkosti matky, že aj matka a aj otec G. B. často požívajú alkoholické nápoje. Sociálnym šetrením na adrese F. XXX/X B., D., úrad zistil, že na uvedenej adrese býva matka E. B. spolu s druhom G. B., narodeným XX.XX.XXXX a ich spoločnou maloletou dcérou K. B., narodenou XX.XX.XXXX. Obaja rodičia sú nezamestnaní a nie sú v evidencii uchádzačov o zamestnanie. Otec chodí na brigády na pílu v Lučenci kde podľa vyjadrenia matky píli drevo a dostane 25 eur za odrobený deň. Matka je poberateľkou dávky v hmotnej núdzi v sume 220,70 eura mesačne a prídavok na dieťa v sume 60 eur mesačne. Matka uviedla v rozhovore že pravidelné výdavky rodiny sú náklady na potraviny v sume 70 eur mesačne. Maloletá K. nechodí do škôlky, lebo podľa vyjadrenia matky ešte nemusí. Rodina býva v obydlí postaveného z rôznych druhov materiálu. Obydlie sa nachádza na najvyššom mieste kopca a v prípade nepriaznivého počasia (sneh, dážď) je ku nemu komplikovaný prístup. V okolí obydlia sú podobné stavby. Obydlie je bez elektrickej energie a vody. Vodu rodičia nosia od sestry matky bývajúcej neďaleko v obecnej bytovke. WC nie je ani suché. Podlaha obydlia je hlinená. Obydlie pozostáva z dvoch miestností, ktoré sú zariadené starším nábytkom – časť kuchynskej linky, dve postele spojené spolu, policové skrine, v ktorých sa nachádzalo oblečenie. Vykurovanie domácnosti je cez svojpomocne vyrobenú piecku na pevné palivo. Matka pri vstupe do obydlia uviedla, že očakávala návštevu úradu. Mala upratané a navarené cestoviny s mäsom. Potravinové zásoby matka nemala a ani drevo na kúrenie. Uviedla, že potraviny nakúpi cestou z práce a aj drevo donesie druh a otec maloletého dieťaťa G. B.. Maloletá K. bola počas sociálneho šetrenia tichá, vhodne vzhľadom k počasiu oblečená, mala špinavé ruky a tváričku a umytú hlavu so zbytkami hníd. Pediatrom maloletých detí je K. J.. Matka k podnetu z nemocnice uviedla, že ,,nebola až tak opitá, inak by nevytlačila dieťa a sanitku volal jej brat bývajúci v bytovke neďaleko chatrče. Matka ďalej uviedla, že maloletá bola podchladená kvôli tomu, že zaspali, ale už sa to nestane. Z nemocnice ušla kvôli tomu, že sa musela postarať o maloletú dcéru K., lebo jej otec by to nezvládol. O maloletú A. sa zaujímala, ale nevedela sa do nemocnice dovolať. Pri vstupe do obydlia nám susedia bývajúci v blízkosti uviedli, že matka aj otec často požívajú alkoholické nápoje a matka bývala opitá aj v čase tehotenstva. Maloletá A. B. bola neodkladným opatrením, ktoré podal úrad na Okresný súd Lučenec č. k. 17P/7/2024 zo dňa 12.01.2024 umiestnená v L. K., C. XX, D.. Následne rozsudkom Okresného súdu Lučenec č. k. 17P/7/2024 zo dňa 12.03.2024 právoplatného 19.03.2024 bola nad výchovou maloletej A. nariadené výchovné opatrenie za účelom zabezpečenia odbornej pomoci maloletej a zabezpečenia úpravy rodinných a sociálnych pomerov. Úrad na základe schválených priorít v oblasti vykonávania opatrení ambulantnou alebo terénnou formou v centrách pre deti a rodinu zaslal OZ Tenenet písomné odporúčanie pre maloletú K. B., narodenú XX.XX.XXXX, vo veci realizácie odborných metód práce na podporu riešenia výchovných, sociálnych a iných problémov v rodine a medziľudských vzťahoch. Na predchádzanie prehlbovaniu krízovej situácie v zmysle § 11 ods.3 písm. b) bod 3 zákona č. 305/2005 Z. z. o sociálnoprávnej ochrane detí a sociálnej kuratele a o zmene a doplnení zákona v znení neskorších predpisov. Úrad od umiestnenia maloletej A. vykonal návštevu maloletej v CDR, Lučenec 14.02.2024 a 24.04.2024, kedy bolo zistené, že maloletej je starostlivosť poskytovaná v profesionálnej náhradnej rodine, kde prosperuje dobre. Z dôvodu podozrenia na mykrocefáliu je pod dohľadom neurológa. Očkovania a poradne má absolvované u K. D. vo Veľkom Krtíši. Rodičia maloletej A. navštívili v marci jedenkrát, kedy bola dohodnutá ďalšia návšteva s možnosťou samostatnej starostlivosti o dieťa v čase od 9.00 hod. do 13.00 hod, v priestoroch centra pre deti a rodiny, na ktoré sa nedostavili. Zo správy, ktorá bola úradu doručená 21.05.2024 od OZ Tenenet vyplýva, že rodičia požívajú alkohol, preto je s rodinou sťažená práca. Rodičom bolo poskytnuté odborné poradenstvo zamerané na obmedzenie požívania alkoholu s možnosťou odborného psychiatrického vyšetrenia. Zo správy, ktorá bola úradu doručená od OZ Tenenet 28.06.2024 vyplýva, že matka bola odsúdená na nepodmienečný trest odňatia slobody v trvaní 30 mesiacov. Z uvedeného dôvodu tunajší úrad zvolal prípadovú konferenciu s cieľom prehodnotenia sociálnej situácie rodiny a maloletých detí K. a A. B.. Prípadová konferencia sa uskutočnila 01.07.2024. Zúčastnení sa dohodli, že po nástupe matky do výkonu trestu odňatia slobody bude maloletá K. zverená do náhradnej osobnej starostlivosti tety A. M.. Ďalej bolo skonštatované, že nariadené výchovné opatrenie v prípade maloletej A. nespĺňa svoj účel, preto bolo
navrhnuté ukončenie výchovného opatrenia, nariadenie ústavnej starostlivosti a zaradenie dieťaťa do prehľadu detí vhodných na sprostredkovanie náhradnej rodinnej starostlivosti. Rodičia následne vyhlásili, že sa maloletej A. dobrovoľne zriekajú a dávajú ju na adopciu. Dňa 10.07.2024 rodičia dobrovoľne podpísali Vyhlásenie – privolenie na osvojenie dieťaťa. Zo správy, ktorá bola tunajšiemu úradu doručená 09.07.2024 z L. K. vyplýva, že maloletá A. je od umiestnenia vychovávaná v profesionálnej náhradnej rodine. Zdravotný stav maloletej si vyžaduje intervenciu v neurologickej ambulancii z dôvodu podozrenia na mikrocefáliu a vrodenej svalovej hypertónie s nariadenou medikamentóznou liečbou. Maloletá je zvýšene plačlivá, nervózna pred spaním, ťažko sa ukľudní, je zvýšene dráždivá, má výrazný hypertonus. Spánkový režim má nepravidelný, prevráti sa z chrbta na brucho, je polohovaná, dvíha si hlavu, v ľahu sa ťahá za prsty dospelej osoby, chytá hračky, naťahuje sa za nimi, fixuje pohľad, reaguje na prihováranie úsmevom, začína rozpoznávať blízke osoby, obliekanie a prebaľovanie zvláda bez plaču, tiež kúpanie. Rodičia sa s maloletou od jej umiestnenia stretli osobne na prípadovej konferencii 14.02.2024. V marci 2024 matka dvakrát telefonicky kontaktovala sociálnu pracovníčku centra pre deti a rodiny, 20.03.2024 boli rodičia na návšteve v centre pre deti a rodiny. Následne ohlásili ďalšiu návštevu na 26.04.2024, na ktorú neprišli, ani nedali vedieť, že sa nedostavia. Posledný kontakt bol v mesiaci jún, kedy matka telefonovala sociálnej pracovníčke, ktorá jej poskytla informácie o dieťati. Na základe uvedených skutočností L. K. konštatuje, že nariadené výchovné opatrenie svoj účel neplní, rodičia neprejavujú skutočný záujem o maloletú, nechodia na návštevy ani sa ohľadom nej neinformujú. Na základe dlhoročnej práce s rodičmi je možné skonštatovať, že rodičia napriek poskytovaným opatreniam zo strany úradu, terénnych sociálnych pracovníkov obce Lovinobaňa a OZ Tenenet nie sú schopní vytvoriť vhodné osobné, bytové a majetkové pomery k výchove svojich maloletých detí. Rozsudkom Okresného súdu Lučenec č. k. 17P/133/2024-56 z 15.08.2024 právoplatného 23.08.2024 bola maloletá A. vyslovená za osvojiteľnú. Rodičia boli pozbavení rodičovských práv a povinností a bol určený poručník obec Lovinobaňa, ktorý je oprávnený a povinný maloleté dieťa zastupovať, spravovať jeho majetok, dohliadať na rozsah a spôsob starostlivosti o dieťa. Vzhľadom na uvedené skutočnosti je možné konštatovať, že nariadené výchovné opatrenie nesplnilo svoj účel, nakoľko maloleté dieťa je vyslovené za osvojiteľné a rodičia boli pozbavení rodičovských práv a povinností úrad navrhuje maloletú A. B., narodenú XX.XX.XXXX ponechať v zariadení na výkon rozhodnutia súdu v Centre pre deti a rodiny Margaréta, OZ „Za dôstojný život“, Vajanského 71, Lučenec a začať konanie vo veci nariadenia ústavnej starostlivosti, ktorá sa bude vykonávať v Centre pre deti a rodiny Margarétka, OZ „Za dôstojný život“, Vajanského 71, Lučenec. 2. Podľa § 44 ods.1 zákona o rodine náhradnou starostlivosťou je viacero osobitne usporiadaných, na seba nadväzujúcich a vzájomne sa podmieňujúcich dočasných opatrení, ktoré nahrádzajú osobnú starostlivosť rodičov o maloleté dieťa v prípadoch, ak ju rodičia nezabezpečujú alebo nemôžu zabezpečiť. 3. Podľa ods. 3 zákona o rodine náhradnou starostlivosťou je a) zverenie maloletého dieťaťa do osobnej starostlivosti inej fyzickej osoby než rodiča (ďalej len "náhradná osobná starostlivosť"), b) pestúnska starostlivosť a c) ústavná starostlivosť. 4. Podľa ods. 4 zákona o rodine súd pri rozhodovaní o tom, ktorý zo spôsobov náhradnej starostlivosti zvolí, vždy prihliadne na záujem maloletého dieťaťa. 5. Podľa § 54 ods. 1 zákona o rodine náhradná osobná starostlivosť a pestúnska starostlivosť majú prednosť pred ústavnou starostlivosťou. Pred nariadením ústavnej starostlivosti je súd povinný vždy skúmať, či maloleté dieťa nemožno zveriť do náhradnej osobnej starostlivosti, a ak to nie je možné, do pestúnskej starostlivosti. 6. Podľa ods. 2 zákona o rodine súd môže nariadiť ústavnú starostlivosť len vtedy, ak je výchova dieťaťa vážne ohrozená alebo vážne narušená, nie je možné dieťa zveriť do náhradnej osobnej starostlivosti alebo pestúnskej starostlivosti a a) dieťa je osvojiteľné a nie je možné ho zveriť do starostlivosti budúcich osvojiteľov alebo do starostlivosti fyzickej osoby podľa osobitného predpisu, b) rodičia dieťaťa nežijú alebo im v starostlivosti o dieťa bráni závažná prekážka, c) uložené výchovné opatrenie podľa § 37 ods. 3 neviedlo k náprave alebo d) rodičia dieťaťa sú pozbavení výkonu rodičovských práv.
7. V danej veci mal súd za to, že nariadené neodkladné opatrenie na ponechanie maloletého dieťaťa v starostlivosti Centra pre deti a rodiny, Lučenec je dôvodné. Výchovné opatrenie a to pobyt v Centre pre deti a rodiny Margarétka, Vajanského 71, Lučenec nespĺňa svoj účel. Rodičia boli pozbavení výkonu rodičovských práv a povinností, žiadna iná fyzická osoba nevie zabezpečiť starostlivosť o maloletú. Maloletá od umiestnenia je vychovávaná v profesionálnej náhradnej rodine a jej zdravotný stav si vyžaduje intervenciu v neurologickej ambulancii z dôvodu podozrenia na mikrocefáliu a vrodenú svalovú hypertóniu s nariadenou medikamentóznou liečbou. Keďže výchovné opatrenie – pobyt v Centre pre deti a rodiny, Margarétka, Lučenec uplynie dňom 19.09.2024, konanie sp. zn. 17P/169/2024 ohľadne nariadenia ústavnej starostlivosti nad maloletou nebolo ešte právoplatne skončené, súd nariadením neodkladného opatrenia ponechal maloletú v zariadení, kde sa nachádza, až do právoplatného skončenia konania o nariadení ústavnej starostlivosti. Poučenie: Proti tomuto rozhodnutiu je prípustné odvolanie v lehote 15 dní odo dňa jeho doručenia, prostredníctvom Okresného súdu Lučenec, Ulica Dr. Herza 14, 984 37 Lučenec na Krajský súd v Žiline. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Podľa § 62 ods. 1, 2 Civilného mimosporového poriadku (ďalej len „C. m. p.“) je odvolanie možné odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. Podľa § 63 C. m. p. v odvolacom konaní možno uvádzať nové skutkové tvrdenia a predkladať nové dôkazné návrhy. Podľa § 64 C. m. p. zmena návrhu na začatie konania je v odvolacom konaní prípustná. Podľa § 65 C. m. p. odvolací súd nie je viazaný rozsahom odvolania vo veciach, v ktorých možno začať konanie aj bez návrhu. Podľa § 66 C. m. p. odvolací súd nie je odvolacími dôvodmi viazaný. Podľa § 67 C. m. p. na vady konania pred súdom prvej inštancie prihliada odvolací súd, len ak mali za následok nesprávne rozhodnutie vo veci. Podľa § 367 ods. 3 C. m. p. uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie o výchove maloletých detí, návrh na súdny výkon rozhodnutia.

